**bufetul gării**

*Cristianlisandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în bufetul gării

nu s-a schimbat nimic

glasul roţilor de tren

se rostogoleşte strident

prin fumul mititeilor

plecări intempestive

speranţe rămase fără bilet de peron

bere ieftină halbe ciobite

timpul sugrumat la încheietura mâinii

strigă să mă grăbesc

dar din mine nu mai pleacă trenuri

doar gândurile somnolente cască alene

trase pe linie moartă

avem şi ciorbă de burtă

e făcută chiar azi

picoliţă buclată buze cărnoase unghii lungi

albastre ca viaţa împăturită în bagaje

bucătarul nostru se va înscrie la master chef

îmi murmură la ureche

în timpul liber găteşte fructe de mare

pentru prieteni

bufetul gării rămâne suspendat între două lumi

feţele de masă păstrează autografele decolorate

ale unor artişti rataţi plecaţi în bejenie

iar câteva muşte ameţite

zboară în zig-zag

dinspre ieri către azi

Cristian Lisandru - volumul "Pelerin pe linia destinului"